text:
Türkmenistanyň prezidenti Senagatçylar we telekeçiler birleşmesiniň (TSTB) döredilmeginiň 10 ýyllygy mynasybetli, onuň agzalary bilen duşuşyp, – ýurduň agyr ykdysady krizisi başdan geçirýändigi aýdylýan döwründe – dürli gurluşyk obýektleri üçin Birleşige 3 millard dollar möçberinde döwlet karzyny berdi.
Prezident Gurbanguly Berdimuhamedowyň TSTB-a döwlet karzlaryny bermek baradaky gol goýan Kararyna laýlyklykda, Türkmenistanyň Merkezi banky Aşgabat-Türkmenabat ýokary tizlikli awtomobil ýolunyň gurluşygyny maliýeleşdirmek üçin döwlet serişdeleriniň hasabyna “Rysgal” paýdarlar täjirçilik bankynyň üsti bilen TSTB-ä ýyllyk 1 göterim bilen 5 ýyl ýeňillikli döwri bolan 20 ýyl möhlete 2 milliard 400 million amerikan dollaryna çenli möçberde karz berer.
Mundanam başga, Lebap welaýatynyň Tübigatan kaliý duzlarynyň ýatagynda kaliý dökünlerini öndürýän dag-magdan baýlaşdyryjy kombinatynyň gurluşygyny maliýeleşdirmek üçin ýyllyk 3 göterim bilen 4 ýyl ýeňillikli döwri bolan 11 ýyl möhlete 600 million amerikan dollaryna çenli möçberde karz berler.
Ýeri gelende bellesek, Türkmenistan kaliý zawodynyň gurluşygy boýunça tenderi geçen ýylyň aprelinde yglan edipdi. Munuň yzy bilen, belarus media serişdesi Belarusyň prezidenti Aleksandr Lukaşenka salgylanyp, Türkmenistanyň Belarusdan dag-magdanlaryny baýlaşdyryjy ýene bir kombinaty gurup bermegi sorandygyny habar beripdi. Emma, geçen ýylyň sentýabrynda Belarusyň “Belgorhimprom” kärhanasy Türkmenistanda ikinji kaliý zawodyny gurmakdan ýüz öwüripdi.
Şeýle-de, Berdimuhamedow Senagatçylar we telekeçiler birleşmesine “Awaza” milli syýahatçylyk zolagyny işewürlik we edara ediş taýdan dolandyrmagy tabşyrmak barada karara gelendigini hem habar berdi.
Berdimuhamedow çykyşynyň dowamynda ýurduň ykdysadyýetini ösdürmekde telekeçileriň goşýan goşandyna ýokary baha berip, jikme-jik maglumatlary bermese-de, Türkmenistanda kiçi we orta telekeçiligi goldamagyň 2018-2024-nji ýyllar üçin Döwlet maksatnamasynyň tassyklanandygyny-da habar berdi.
Şol bir wagtda, bu çäräniň dowamynda telekeçileriň ýüzbe-ýüz bolýan meseleleri, soňky birnäçe ýylyň dowamynda ençeme hususy kärhanalaryň öz işlerini togtatmaga mejbur bolandyklary barada hiç zat aýdylmady.
Azatlyk Radiosy bilen söhbetdeş bolýan telekeçiler bir tarapdan ýurtda dollaryň söwdasynyň we onuň bilen bagly bank operasiýalarynyň çäklendirilmegi netijesinde uly zyýana galýandyklaryny aýtsalar; beýleki bir tarapdan hökümetiň salýan goşmaça resmi we nä resmi salgytlarynyň, parahorlugyň özleriniň hususy işlerini ýöretmäge päsgelçilik döredýändigini gürrüň berýärler.
Ýatlatsak, geçen ýylyň sentýabrynda “Aşgabat-2017” oýunlarynyň öňüsyrasynda TSTB-niň agzalaryndan “meýletin gatanç” hökmünde, girdejilerinden döwletiň hasabyna pul geçirmekleri soralypdy.
Galyberse-de, döwletiň öz hasabyna TSTB-a millardlarça dollar karz bermegi, ýurduň ilatynyň azyk harytlaryň dowamly gymmatlamagyndan we gytalmagyndan kösenýän, iş ştatlarynyň köpçülikleýin kemeldilýän döwründe bolup geçýär.
Türkmen resmileri we mediasy adaty ilatyň ýüzbe-ýüz bolýan ýagdaýlary dogrusynda dymyp, munuň deregine ýurduň “bedew bady bilen ösýändigini” öňe sürüp, dowamly ösüş sanlaryny getirýärler.
Resmi maglumata görä, häzir ýurtdaky hususy kärhanalaryň umumy sany 18 müňden geçip, olar 150 müňe golaý adamy iş bilen üpjün edýärler.


c: text/html

text:
Türkmenistanyň çar künjeginde daşary ýurtlardaky türkmen migrantlaryny ýurda dolamak boýunça geçirilýän çäreler dowam edýär. Häkimiýetler “köne pasportly” raýatlaryň pasportlaryny üç hepdäniň içinde täzeläp bermegi wada berýär. Olar daşary ýurtlarda Türkmenistanyň Migrasiýa hakyndaky kanunyny bozan raýatlaryň jogapkärçilige çekilmejekdigini gaýtalaýar. Bu barada Azatlygyň Türkmenistandaky habarçysy 11-nji iýunda maglumat berdi.
Читайте также на русском
“Migrantlary yzyna, watana dolamak barada geňeşliklerde duşuşyklar dowam edýär. Yzyna dolanan adamlara üç hepdede täze pasport çykaryp bermek, Migrasiýa hakyndaky kanuny bozan adamlary jogapkärçilige çekmezlik wada berilýär” diýip, Azatlygyň habarçysy aýtdy.
Ýatlasak, bu ugurda häkimiýetleriň görýän çäreleri ýaňy ýakynda güýjürgäp ugrapdy. Türkmenistanyň Migrasiýa hakyndaky kanunyny bozup, ýurda girip-çykmak üçin zerur bolan biometriki pasporty wagtynda almazdan, köne pasportlary bilen uzak wagtdan bäri daşary ýurtlarda ýaşaýan türkmen raýatlaryna Türkmenistanda döwlet derejesinde geçirimlilik ediljekdigi, olar ýurda dolanan halatynda hiç hili jogapkärçilige çekilmejekdikleri barada Azatlygyň biri-birinden garaşsyz iki çeşmesi 6-njy iýunda habar beripdi.
“[Bu meselede] prezidentiň karary barada gürrüň edilýär. Ýöne henize çenli resmi metbugatda bu barada dil ýarylmady” diýip, Azatlygyň habarçysy aýtdy.
“Ýokardan migrantlary nädibem bolsa ýurda getirmek barada görkezme berlipdir. Ene-atalar bilen gürrüňdeşlikler geçirilýär. Olardan çagalaryny, agtyklaryny yzyna, ýurda çagyrmak soralýar. Migrantlaryň ýurda dolanmaga gyssanmaýandyklaryny görýän häkimiýetler olaryň dogan-garyndaşlaryna basyşy güýçlendirýär” diýip, habarçy sözüniň üstüni ýetirdi.
Şeýle-de ol ýetiren maglumatynda, maşgala agzasy daşary ýurtda migrant bolup, özi döwlet edarasynda işleýän býujet işgärlerine işden kowmak haýbatynyň atylýandygyny, eger-de maşgalanyň daşary ýurtdaky agzasy ýurda dolanmasa munuň netijeleriniň agyr boljakdygynyň olara duýdurylýandygyny habar berdi.
“Şu zatlar Türkmenistanyň ähli künjünde bolup geçýär. Balkan we Lebap welaýatlaryndaky kärdeşlerim bilen habarlaşdym. Olaryň sözlerine görä, häkimiýetler migrantlaryň maşgalalaryna gürrüňdeşlige barýar, käwagt gowulyk bilen soraýarlar, soň gorkuzyp başlaýarlar” diýip, Azatlygyň habarçysy sözüniň üstüni ýetirdi.
Türkmenistanly migrantlar eklenç gözleginde esasan Türkiýä ýykgyn edýärler. Türkiýede köne pasport bilen bikanun ýagdaýda ýaşaýan türkmenistanlylaryň anyk sany mälim däl. Ýöne Türkiýäniň Migrasiýa gullugynyň hasabatlarynda, diňe 2016-njy we 2017-nji ýyllarda ýurtda kanuny ýagdaýda hasaba alnan türkmenistanly raýatlaryň sanynyň 30 müň töweregindedigi mälim edilýär.
Ýurtda ykdysady ysgynsyzlyk höküm sürýär diýilýän wagty, daşary ýurtda gazanç edip, maşgalasyny ekleýän türkmenistanlylary ýurda dolamaga synanyşmagyň aňyrsyndaky maksadyň anyk nämedigi nämälimliginde galýar. Ýöne Azatlygyň Türkiýedäki türkmen diasporasynyň wekilleri bilen geçiren gürrüňdeşliginden mälim bolşuna görä, türkmen hökümetiniň özüniň daşary ýurtdaky raýatlary babatda etjek eglişigi türkmen migrantlarynyň arasynda uly gyzyklanma döreder.
Şol bir wagtyň özünde, hazirki wagtda Türkiýede ýaşaýan käbir türkmenistanly migrantlar 10-njy iýunda Azatlyk Radiosynyň “Dünýä türkmenleri” gepleşiginde eden çykyşlarynda türkmen häkimiýetleriniň “sözlerine ynamsyz, şübheli garaýandyklaryny” yglan etdiler.
“Islendik hökümet öz raýatynyň gözünde awtoritetini ýitirensoň, oňa ynanyp bolmaýar” diýip, Türkiýede ýaşaýan türkmenistanly Nargiz bu meselede öz pikir-garaýyşlaryny beýan etdi.
“Eýsem, migrantlar ýurda dolanarmy?” diýen sorag boýunça, Stambulda maşgalasy bilen ýaşaýan türkmenistanly zähmet migranty Arslan: “Hiç kimem gitmez görersiňiz!” diýip, häzirki şertlerde akylly adamyň bu çagyryşlara eýerip ýurda dolanmajakdygyny aýtdy.
“Men-ä ynanmaýaryn. [Olar] aldap halky yzyna getirjek bolýar, sebäbi [Türkmenistanda] oba hojalykda işläre adam galmady” diýip, Türkiýede ýaşaýan türkmenistanly migrant zenan Maýa Azatlyga gürrüň berdi.
Türkmenistanyň resmi metbugatynda agzalýan “geçirimlilik” karary barada gürrüň edilmeýär.

robotstxt: allowed

filter: keep


text:
“Başga hiç kimde gutulyş ýokdur…”
Isa Mesihiň ilkinji şägirtleriniň, ine bu sözleri: “Ýaşaýyş sözi hakda ozal-başdan bar bolany, eşidenimizi, gözlerimiz bilen görüp synlanymyzy, ellerimiziň tutanyny size yglan edýäris” aýdyp tassyklanlaryň güwälikleri barada we başdan geçirenleriniň biri barada gürrüň edip geçmegi makul bildim.
Men size bu taryhy wakany bolşy ýaly ýazyp geçerin, siz bolsa olary okap özüňiz üçin bu gürrüňi edilýän “Isa Mesihdäki Hudaýyň üpjün eden janlaryňyz gutulyşyny” kabul etmegi çözmelisiňiz!
Bu waka Injil kitabynyň, Resullaryň Işleri atly bölüminden alyndy.
“Olar (şägirtler Petrus we Ýahýa) halka gürrüň berip durkalar, ruhanylar, ybadathananyň serkerdesi we sadukeýler olaryň üstüne döküldiler. Olar gaharlydylar, sebäbi resullar halka sapak berip, Isanyň mysalynda ölüleriň direlişini yglan edýärdiler. Olara el urdular, ertire çenli tussaga saldylar; çünki eýýam agşam bolupdy. Emma sözi eşidenleriň köpüsi iman etdi; iman edenleri sany bäş müňe golaýlady. Şol günüň ertesi olaryň başlyklary, ýaşulylary we kanunçylary Iýerusalime ýygnandylar. Baş ruhany Hanna we Kaýafa, Ýahýa we Isgender hem-de baş ruhanynyň urugyndan bolanlaryň bary şol ýerdediler. Olary (Petrusy we Ýahýany) ortada durzup: “Siz muny haýsy güýç, haýsy at bilen etdiňiz?”diýip soradylar. Şonda Petrus Mukaddes Ruh bilen dolup, olara şeýle diýdi: “Eý, halkyň başlyklary, Ysraýyl ýaşulylary! Biz bu gün bir maýyp adama edeilen ýagşylyk üçin we onuň şypa tapanlygy üçin soraga çekilýän bolsak, onda siziň hemmäňiz we bütin Ysraýyl halky bilsin: bu adam siziň haça çüýläniňiz we Hudaýyň direldeni ...Isa Mesihiň ady arkaly sag-salamat öňüňizde dur. Siz ussalar tarapyndan äsgerilmedik bu Daş burçbaşy bolup çykdy. Başga hiç kimde gutulyş ýokdur. Çünki biziň halas bolmagymyz üçin adamzada berlen gaýry at asmanyň astynda ýokdur”.
Eger bu taryhyň yzyny okap öwrenmekçi bolsaňyz, biziň bu websaýtymyzyň “Kitaplar” sahypasyndan, Täze Äht bölümindäki “Resullaryň Işleri” kitabyndan okap bilersiňiz.
Reb Isa Mesih dünýä gelip ýaşap, adamzadyň günäsiniň muzdy ýagny tölegi üçin Öz janyny haçda gurban berenden soňra direlip Öz şägirtlerine we bäş ýüzden gowrak adama kyrk günüň dowamynda görünenden soň Göge galýar. Bu wakalardan soňky günlerde ýokardaky waka bolup geçipdi. Ýagny Isanyň şägirtleri Isa Mesihdäki gutulyş, bakyýete bolan umyt we ýaşaýyş barada gujurly wagyz edýärdiler we Isa Mesihiň ady bilen syrkawlara şypa berýärdiler, jynlary kowýardylar we alamatlar görkezýärdiler. Şol döwüriň dindar başlyklary we häkimýetleri tarapyndan Isa Mesihiň şägirtlerine garşy bolan yzaralamalar we tussaglar hem diňe Isa Mesihiň adyny wagyz edendikleri we Onuň ady bilen keramatlar bolýandygy üçindi. Petrus bilen Ýahýanyň bu tussag edilmesi hem, olaryň Isa Mesihiň ady bilen bir ýaşy kyrkdan geçen otura syrkawa şypa berendikleri we Isa Mesihiň adyndan wagyz edýändikleri sebäp bolupdy.
Bu taýda belläp geçilmeli ýene bir zat, Isa Mesih haça çüýlenmeginiň öň ýanynda gorkan we hatda Isa Mesihi tanaýandygyny ret eden Petrus bu wagt gaýratly gorkmazdan Isa Mesihi wagyz edýärdi. Munuň sebäbi hem Isa Mesihiň wada edeni, ýagny olara güýç kuwwat, gujur-gaýrat berjek we olar bilen hemişe boljak Mukaddes Ruhyň olaryň üstüne inmegidir.
Islam taglymaty Mukaddes Ruh hakynda aýdylanlar Muhammet pygamber hakynda aýdylypdyr diýip düşündirmäge synanyşýarlar, emma Hudaýyň Sözi beýle düşünjäniň düýbünden nädogrudygyny görkezýär. Hatda ýokardaky wakadan hem muny biz açykdan açyk görüp bilýäris. Şonda Petrus Mukaddes Ruh bilen dolup, olara şeýle diýdi: “Eý, halkyň başlyklary, Ysraýyl ýaşulylary! Biz bu gün bir maýym adama edeilen ýagşylyk üçin we onuň şypa tapanlygy üçin soraga çekilýän bolsak, onda siziň hemmäňiz we bütin Ysraýyl halky bilsin: bu adam siziň haça çüýläniňiz we Hudaýyň direldeni ...Isa Mesihiň ady arkaly sag-salamat öňüňizde dur. Siz ussalar tarapyndan äsgerilmedik bu Daş burçbaşy bolup çykdy. Başga hiç kimde gutulyş ýokdur. Çünki biziň halas bolmagymyz üçin adamzada berlen gaýry at asmanyň astynda ýokdur”.
Bu ýerde Petrus şol bada Mukaddes Ruh bilen dolandygyny aýdýar we dolup hem Isa Mesih hakda güwä geçip başladylar we Mukaddes Ruhyň düşündirmegi bilen Isa Mesihden başga adamzat üçin Şeýtanyň güýjünden, ýagny ruhy gulçulykkdan, günäniň jezasy bolan ölümden ýagny ruhy ölümden, Hudaýdan baky aýra düşmekden, dowzah odundan gutulmaga Isa Mesihden başga hiç kimde gutulyş ýokdugyny aýtdylar. Olar durmuşynyň iň soňky gününe çenli Isa Mesihi eke-täk Halasgär we adamzat üçin Hoş Habar bolan gutulyşdygyny wagyz etdiler; ýagny Petrus Isa Mesihi wagyz edendigi üçin ömrüniň soňunda baş aýaklygyna haça çüýlenip öldürilipdi, resul Ýahýa bolsa Isa Mesih baradaky güwäligi üçin ömrüniň soňky günlerini Patmos adasynda sürgünlükde geçiripdi.
Islamyň Mukaddes Ruh Muhammet pygamber barada diýmegine we Muhammet pygamberi iň soňky pygamber we adamzadyň gutulmagy onuň ýol görkezmegi arkaly diýip nygtalmagyna bolan logiki sorag ýüze çykýar! Mukaddes Ruhdan dolan Isanyň şägirtleri we Isa Mesihe iman edip Mukaddes Ruhdan dolan başgada imanlylar 6-njy asyra çenli Isa Mesihiň Hoş Habaryny wagyz edip geldiler we “Isa Mesihden Başga hiç kimde gutulyş ýokdur. Çünki biziň halas bolmagymyz üçin adamzada berlen gaýry at asmanyň astynda ýokdur” diýen taglymaty wagyz edip we onuň esasynda durmuşyny ýaşap geçdiler we köpüsi hiç hili erbetlik etmezden diňe şu taglymat üçin ýagny Isa Mesih üçin ejir çekdiler we janlaryny gurban etdiler, emma näme üçin Muhammet pygamber (Hudaýdan geldi diýilip tassyklansada, hatda Mukaddes Ruh hem ol diýip düşündirilmäge synanyşylsa hem) ýokardaky “Isa Mesihden başga hiç kimde gutulyş ýokdur. Çünki biziň halas bolmagymyz üçin adamzada berlen gaýry at asmanyň astynda ýokdur” diýip Mukaddes Ruhyň nygtaýany we düşündirýäni we bütin Mukaddes Ýazgylaryň özeni bolan Injiliň esasy taglymatyny wagyz etmedi-de, başga bir taglymaty wagyz etdi, we özüni hatda Isa Mesihden hem ýokary goýmaga çalyşdy, Isa Mesihe we Onuň yzyna eýerenleriň ynamyna garşy din döretdi, bu dini Isa Mesihiň şägirtleriniň diňe wagyz etmek arkaly we jepa-ezýetler arkaly wagyz edip ýaýratmaklarynyň tersine, öz dinini ol we onuň şägirtleri köp ýagdaýda gylyç we gan dökmek arkaly ýaýratdy????!
Bu soraga men hem jogap gözläpdim, çünki men hem Injildäki Isa Mesih baradaky hakyky taryhy eşidip kabul edýänçäm, musulman bolup, Islam taglymatlaryna ynanýardym. Emma ýokardaky soraga dogry jogaby bilenimde we hakykata iman getirenimde meniň pikirim we durmuşym üýtgedi!
Gadyrly ildeşim bu gün seniň öňüňde hem Isa Mesihe hakykata esaslanyp ynanmak we ynanmazlyk durandyr! Eger sen Isa Mesihiň şägirtleri bolan, Ol bilen ýaşan, Onuň öwredenlerini diňlän we eden işlerini, gudratlaryny öz gözleri bilen gören, Isa Mesihiň haçdaky ölümine we täzeden direlmegini görenler we şaýat bolanlar, Isa Mesihiň wada beren Mukaddes Ruhyndan dolan we Ol arkaly we Isa Mesihiň ady bilen gudratlar görkezen, Petrusyň we Ýahýanyň aýdanlaryna, “Başga hiç kimde gutulyş ýokdur. Çünki biziň halas bolmagymyz üçin adamzada berlen gaýry at asmanyň astynda ýokdur” diýip aýdýanlaryna iman getirseň bu gutulyşa eýe bolarsyň!
“Şeýlelik bilen, iman eşitmek arkaly, eşitmek hem Mesihiň Sözi arkaly bolýandyr…Hudaýyň sözi saňa ýakyndyr, ol seniň agzyňda, seniň ýüregiňdedir, ýagny wagyz edýän iman sözümiz. Çünki sen agzyň bilen Isany Reb hökmünde ykrar etseň, Hudaýyň Ony ölümden direldenine ýüregiň bilen ynansaň gutularsyň. Aklanmak üçin ýürek bilen iman getirilýändir, gutulyş üçin agyz bilen ykrar edilýändir. Çünki Mukaddes Ýazgy: “Oňa iman eden kişi utandyrylmaz…Rebbiň Adyny çagyran adam gutular…” Injil


text:
Türkmenistan Garaşsyz Döwletleriň Arkalaşygy (GDA) guramasynyň 2019-njy ýyldaky başlyklygyna taýýarlanýar diýip, “Trend” habar gullugy ýurduň 7-nji awgustda Türkmenistanyň resmi beýanatyna salgylanyp habar berdi.
Habarda aýdylmagyna görä, GDA ýurtlarynyň ýolbaşçylarynyň 28-nji sentýabrda Duşenbede geçirjek Geňeşinde gurama başlyklyk etmek nobaty Täjigistandan Türkmenistana geçiriler.
“Türkmenistan GDA-nyň düzümine girýän döwletleriň arasynda köpugurly konstruktiw hyzmatdaşlygy ösdürer” diýip, Gurbanguly Berdimuhamedow resmi habara salgylanylyp, “Trendiň” maglumatynda sitirlenýär.
Arkalaşygyň çäklerinde hyzmatdaşlyk bitarap Türkmenistanyň daşary syýasatynyň esasy ugurlarynyň biri bolmagynda galar diýip, Berdimuhamedow aýdypdyr.
Mundan ozal, Türkmenistan 2012-nji ýylda GDA guramasyna başlyklyk edip arkalaşygyň çäklerinde 30 töweregi çäre geçirdi diýip, “Trend” ýazýar.
Ýatladyp geçsek, resmi Aşgabat Türkmenistanyň hemişelik bitaraplyk statusyna esaslanyp, 2005-nji ýylda GDA guramasynda assosirlenen agza hökmünde galmagy saýlap alypdy.
Merkezi Aziýa boýunça ekspert Brýus Panniýer Türkmenistanyň GDA guramasyna 2019-njy ýylda başlyklyk etmeginiň ähmiýeti barada Azatlyk Radiosynyň soraglaryna jogap berdi.
“Bu gurama başlyklyk etmek diýmek hiç hili üýtgeşik many aňlatmaýar. Meniň pikirimçe, GDA-ny Kremliň dolandyrýandygyny hemmeler bilýän bolsa gerek. Ýöne guramanyň düzümine girýän döwletler, beýleki halkara guramalarda bolşy ýaly, oňa gezekli-gezegine başlyklyk edýär” diýip, Panniýer belledi.
Ekspert Türkmenistanyň GDA guramasynyň assosirlenen agzasy bolandygyna garamazdan, oňa başlyklyk edýändigini aýratyn nygtap, şeýle gürrüň berdi:
“Türkmenistanyň GDA guramasynyň assosirlenen agzasy bolsa-da oňa başlyklyk etmegi geň ýagdaýdyr. Baryp Saparmyrat Nyýazowyň döwründe Türkmenistan guramanyň assosirlenen agzasy bolupdy. Nyýazow Türkmenistanyň gurama gatnaşygyny çäklendirmek isledi. Ol assosirlenen agza bolmagy haýyş etdi, şeýdibem doly agzalykdan el çekdi” diýip, Panniýer belledi.
“Türkmenistanyň başlyklygy kabul etmeginiň özi, onuň resmi taýdan jar etmezden bu gurama doly agzalygyny alamatlandyryp biler” diýip, ekspert belledi.
Ol Türkmenistanyň bu gurama täzeden ýantaşygynyň mümkin bolan sebäpleri barada gürrüň edip, munuň esasy sebäbiniň Orsýetiň göwnünden turmagy maksat edinen bolmagynyň ahmaldygyny belledi.
“Biz, elbetde, Türkmenistanyň ykdysadyýetiniň häzir ýagdaýynyň erbetdigini bilýäris. Men [GDA bilen ysnyşykly gatnaşygyň] Orsýetiň göwnünden turmak üçin ýola goýulýandygyny çaklaýaryn. Häzirki wagtda eýsem Orsýet türkmen gazyny satyn almaga öňküsi ýaly dowam edermi diýen meseleler boýunça gürrüňler edilýär” diýip, Panniýer belledi.
“Ýöne syýasy taýdan alanyňda GDA guramasyna başlyklyk etmegiň hiç hili manysy ýokdur. GDA bilen bagly gatnaşyklar boýunça Aşgabat, barybir, Moskwanyň rugsady bolmazdan hiç hili syýasy karar alyp bilmez” diýip, ol sözüne goşdy.
Panniýer gürrüňe dowam edip GDA guramasynyň soňky ýyllarda barha gysylýan hem daralýan guramadygyna ünsi çekdi.
“Bu gurama hiç haçan Orsýetiň baştutanlygyndaky öňki sowet döwletleriniň bileleşigi bolmakdan öte geçip bilmändi” diýip, ekspert belledi.
“Türkmenistanyň GDA guramasyna başlyklyk etmegi diýmeklik, simwoliki taýdan Türkmenistanyň GDA bilen, öňküsi ýaly, doly hyzmatdaşlygy ýola goýmaga tarap barýandygyny görkezýär. Biz 14-15 ýyl ozalky ýagdaýa dolanyp geldik diýip, pikir edýärin” diýip, Merkezi Aziýa boýunça ekspert belledi.
“Trend” habar gullugynyň Türkmenistanyň GDA guramasyna başlyklygy barada ýetiren maglumaty, ýurduň resmi onlaýn metbugatynda agzalmaýar.


text:
15-nji martda, Türkmenistanyň Saýlaw kodeksine laýyklykda, ähli saýlaw okruglarynda Mejlisiň altynjy çagyrylyşynyň deputatlaryny, halk maslahatlarynyň we Geňeşleriň agzalaryny saýlamak boýunça möhletinden öň ses bermäge girişildi.
Bu işler, ilkinji nobatda, uzak möhletli iş saparyna ýa-da dynç alşa gidýän raýatlar, şeýle hem saýlaw güni — 25-nji martda haýsydyr bir sebäplere görä, öz saýlaw uçastogyna gelip, ses berip bilmejekler üçin göz öňünde tutulandyr.
Umuman, saýlaw möwsüminiň barşy barada aýdylanda, şu günler uçastok saýlaw toparlarynyň ählisinde işleriň işjeň alnyp barylýandygyny bellemek gerek. Olar öz borçlaryny ýerine ýetirmäge aýratyn jogapkärçilik bilen çemeleşdiler. Olaryň düzümine zähmetkeş toparlaryň abraýly wekilleri girdiler. Işjeňleriň tagallalary bilen ýerlerde ilat arasynda giňden düşündiriş işleri geçirildi, bu bolsa köp babatda saýlawçylaryň ençeme esse artan işjeňligini şertlendirdi.
Türkmenistanda Saýlawlary we sala salşyklary geçirmek baradaky Merkezi toparda, TDH-a habar berişleri ýaly, saýlawlaryň öň ýanyndaky möwsümiň hemme tapgyrlary öz wagtynda, hereket edýän milli kanunçylygyň talaplaryna hem-de umumy kabul edilen halkara kadalaryna laýyklykda guraldy. Ýurdumyzyň saýlaw uçastoklarynyň 2 müň 604-siniň ählisi işe doly taýýar. Türkmenistanyň diplomatik wekilhanalarynyň ýanynda daşary ýurtlarda döredilen uçastoklaryň 39-sy hem öz saýlawçylaryna garaşýar.
Türkmen tarapynyň çagyrmagy boýunça ýörite gelen Ýewropada Howpsuzlyk we hyzmatdaşlyk guramasynyň Demokratik institutlar we adam hukuklary baradaky edarasynyň bilermenleriniň garaşsyz topary geçirilen işlere hem-de öňde boljak saýlawlara baha bermäge girişdi. Merkezi saýlaw toparynda geçirilen duşuşygyň çäklerinde olar Merkezi saýlaw topary tarapyndan bellenilen senenamalaýyn meýilnamalaryň çäreleri, saýlaw okruglarynyň we uçastoklarynyň sanawy, resminamalaryň nusgalary we umuman, ýerlerde alnyp barlan işler bilen tanyşdyryldy. Olara degişli şahadatnamalar gowşuryldy.
Garaşsyz Döwletleriň Arkalaşygyndan bolan synçylaryň topary saýlaw möwsümine gözegçilik etmegini dowam edýär. Halkara synçylar eýýäm dürli okruglarda saýlaw uçastoklarynda bolup, olaryň enjamlaşdyrylyşy, uçastok toparlarynyň düzümi bilen tanyşdylar. Mundan başga-da, olaryň birnäçe welaýat we Aşgabat şäher saýlaw toparlarynyň ýolbaşçylary, şeýle hem Mejlisiň deputatlygyna dalaşgärler hem-de olaryň ynanylan adamlary bilen duşuşyklary guraldy.
Syýasy partiýalar, jemgyýetçilik birleşikleri we dalaşgärleriň özleri tarapyndan bellenilen milli synçylar hem öz işini dowam edýärler. Olaryň ählisine ygtyýarlyklarynyň çäklerinde saýlawlaryň öň ýanynda bolşy ýaly, saýlaw gününde hem saýlaw okruglaryna baryp görmäge mümkinçilik döredildi. Bu bolsa, öz nobatynda, saýlawlaryň açyklyk, aýdyňlyk ýagdaýynda, giň demokratik esasda geçirilmegine oňyn täsir eder.
Mejlisiň deputatlygyna, halk maslahatlarynyň we Geňeşleriň agzalygyna saýlawlar köpçülikleýin habar beriş serişdeleriniň uly üns merkezinde durýar. Gazetlerde, hususan-da, paýtagtymyzyň hem-de welaýatlaryň metbugat sahypalarynda dalaşgärleriň terjimehal maglumatlary çap edildi. Saýlawçylar olaryň saýlawlaryň öň ýanyndaky maksatnamalary bilen dowam edýän duşuşyklaryň çäklerinde tanşyp bilerler.
Şeýlelikde, Mejlisiň altynjy çagyrylyşynyň deputatlaryny, halk maslahatlarynyň we Geňeşleriň agzalaryny saýlamak boýunça möhletinden öň ses bermegiň şu gün badalga alan tapgyry ýerlerde bu jemgyýetçilik-syýasy möwsümiň geçirilmegine taýýarlygy tassyklaýar. Bu möwsüm, hormatly Prezidentimiz Gurbanguly Berdimuhamedowyň nygtaýşy ýaly, Türkmenistanyň häzirki zaman taryhyna ýurdumyzyň ösüşiň demokratik ýoluna, türkmen halkymyzyň rowaçlyk we gülläp ösüş ugrundaky maksatlaryna yzygider ygrarlydygynyň täze subutnamasy bolup girmegine gönükdirilendir.


text:
“GURBANLYK”
Kurban sözi Arapçada “ýakynlaşma” hereketini bildirýän “krb” kök işliginden ýasalan bir at bolup, sözlükde “Alla Tagala ýakynlaşdyrýan zat; özi bilen Alla ýakyn bolunýan zat” manylaryny berýär. Bu manyda alanymyzda Kurban sözi, dińe bir haýwan jynsy bilen çäklenmän, eýsem Alla Tagala üçin gurban etmeklige mynasyp bolan ähli zady öz içine alýar we buny ýerine ýetirme işi-de “karrabe lillähi kurbänen” mysalyndaky ýaly gönümel bu kökden ýasalan “karrabe” işligi bilen berjay edilýär. Kurany Kerimde Hezreti adamyń iki oglynyń Alla Tagala beren gurbanlary-da (Maide 5/27) bu işlik bilen getirilýar. Bu bolsa, tefsir alymlarynyń açyklaýyşlary ýaly olaryń biriniń haýwan beýlekisiniń bolsa ak ekinden gurban berendiklerine delalat edýär. Biziń ińńän ýakyn we gowy görýän zatlarymyz üçin aýdýän “gurbanyń bolaýyn”, “jänym gurban bolsun” we “gurbanyń gideýin” ýaly sözlerimiz-de, gurban sözüniń haýwanyń daşyndaky zatlary hem öz içine alýan sözlükdäki manysyna görä ulanylyşydyr.
Yslam alymlary, bir musulmana gurbanlyk kesmekligiń wajyp bolmagy üçin özünde şu şertleriń bolmagyny öńe sürüpdirler:
1. Musulman bolmak. Yslam ynanjyna görä diniń buýruklaryny berjaý etmek üçin kişiniń ilki bilen musulman bolmagy hökmandyr. Şonuń üçin hem, bir dini kabul etmeýäniń, şol diniń buýruklaryny ýerine ýetirmeginiń manysy ýokdyr.
2. Akly ýerinde we kämillik ýaşyna ýeten bolmak. Hanefi alymlardan Ymamy Agzam we Ebu Ýusuf bilen Mäliki we Hanbeli mezhebine görä, bir kişiniń gurbanlyk kesmek bilen borçly bolmagy üçin, onuń akylly we kämillik ýaşyna ýeten bolmaklygy şert däldir. Bularyń pikirine görä, gerekli maly güje eýe bolup heniz kämillik ýaşyna ýetmedik çaganyń ýa-da akylsyz bir däliniń hossarynyň, olaryň adyndan gurban kesmegi gowydyr. Hanefi alymy Ymam Muhammediń we Şafygy alymlaryń pikirine görä bolsa, kişiniń gurban kesme ybadaty bilen borçly bolmagy üçin, aklynyń ýerinde bolmagy we kämillik ýaşyna ýeten bolmagy şertdir. Ähli ybadatlarda akylly we kämillik ýaşyna ýeten bolmaklyk hökmany bir şertdir. Gurban kesmeklik hem bir ybadat bolany üçin, çagalaryň we dälileriň malyndan gurban kesmek wajyp däldir. Bu meselede Ymam Muhammediň pikiri esas alynýar.


text:
Media serişdeleriniň sişenbe güni beren habarlarynda aýdylmagyna görä, Demirgazyk Koreýa özüniň ýokary derejeli resmilerini Birleşen Ştatlara we Singapura iberipdir. Bu ABŞ-nyň prezidenti Donald Tramp bilen başa baryp-barmajakdygy näbelli bolan sammite tarap ädilen ädim bolmagy mümkin.
Hytaýyň resmileri bilen Pekinde geçirilen gepleşiklerden soňra, Demirgazyk Koreýanyň häkimiýet başyndaky Işçiler partiýasynyň merkezi komitetiniň başlygy Kim Ýong Çoluň çarşenbe güni Birleşen Ştatlara gitmegi planlaşdyrylypdy. Bu maglumaty bolsa, atlandyrylmadyk çeşmä salgylanyp Günorta Koreýanyň “Ýonhap” agentligi habar berdi.
Ýaponiýanyň döwlet telekanaly NHK-nyň habarynda hem, Demirgazyk Koreýanyň lideri Kim Jong Unuň diwanynyň iş dolandyryjysy bolan Kim Çang Sonuň duşenbe güni Pekiniň üsti bilen Singapura uçandygy aýdylýar.
Ak tam hem amerikan toparynyň demirgazyk koreýalylar bilen duşuşmak üçin Singapura sapar edendigini aýtdy.
Bu habarlardan çen tutulsa, onda başlangyçda 12-nji iýuna planlaşdyrylan taryhy sammite taýýarlyk görülýäne meňzeýär. Tramp öten hepde özüniň Demirgazyk Koreýanyň lideri bilen duşuşmak niýetinden dänendigini aýdypdy.
Ýöne ondan bir gün soň Tramp özüniň gaýtadan oýlanyp görendigini we iki ýurduň resmileriniň duşuşygynyň jikme-jigi hakynda iş alyp barýandygyny mälim etdi.
Singapuryň kurort adasy Sentosada myhmanhanada bolýan amerikan resmilerinden ybarat bir topar bar. Ýöne olar beýanat bermekden boýun gaçyrdylar.
Kim Çang Son Pekiniň aeroportyndaka, žurnalistler ondan Singapura Birleşen Ştatlar bilen gepleşige baryp-barmaýandygyny soranlarynda, ol özüniň “ol ýere oýnamaga” barýandygyny aýtdy.
“Ýonhap” habar gullugynyň maglumatyna görä, Demirgazyk Koreýanyň daşary işler ministrliginde Demirgazyk Amerika meselelerine garaýan Çoe Kang Ilde Pekiniň halkara aeroportynda görlüpdir. Ýöne onuň Kim Ýong Çol bilen Birleşen Ştatlara gitjekdigi ýa-da gitmejekdigi barada maglumat ýok.
Hytaýyň Daşary işler ministrligi Pekiniň üsti bilen Birleşen Ştatlara uçýan demirgazyk koreýaly resmiler hakda berip biljek maglumatynyň ýokdugyny aýtdy.
Demirgazyk Koreýa 2006-njy ýylda özüniň ilkinji ýadro synagyny amala aşyraly bäri ýadro we raketa programmalary sebäpli ençeme ýyllap çetleşdirilip, ykdysady sanksiýalardan kynçylyk çekdi.
Ýöne Kim Jong Un ençeme aýyň dowamynda has artan dartgynlylykdan soňra öten ýylyň aýagynda Täze ýyl mynasybetli eden çykyşynda barlyşykly gürläninden soňra ýagdaý üýtgedi.
Soňky günlerde bolan diplomatik işjeňlik netijesinde Kim bilen Günorta Koreýanyň prezidenti Moon Jae-in garaşylmadyk ýagdaýda şenbe güni serhediň golaýynda ýerleşýän Panmunjom obasynda duşuşdylar. Bu duşuşykda Demirgazyk Koreýa bilen Birleşen Ştatlaryň arasynda sammit geçirilmeli diýip ylalaşyldy.
Ýekşenbe güni bolsa Birleşen Ştatlaryň Döwlet departamenti amerikan resmileriniň demirgazyk koreýaly resmiler bilen Panmunjonda duşuşandygyny habar berdi. Bir resminiň “Reuters” habar gullugyna aýtmagyna görä, Birleşen Ştatlaryň delegasiýasyna Amerikanyň Günorta Koreýadaky öňki we häzir Filippinlerdäki ilçisi Sung Kim ýolbaşçylyk edipdir.


text:
Aşgabatda türkmen-amerikan işewür geňeşiniň nobatdaky mejlisi geçirildi. Onuň gün tertibine ikitaraplaýyn hyzmatdaşlygy mundan beýläk-de ösdürmegiň geljekki ugurlary girizildi.
Duşuşyga ýurdumyzyň ministrlikleriniň we pudak edaralarynyň, Aşgabat şäheriniň häkimlikleriniň wekilleri, şeýle hem ABŞ-nyň “Westport Trading Europe”, “Oхbow Sulphur”, “General Elektriс”, “Elizapov Сonsulting Group”, “Сase New Holland”, “Jonh Deere”, “Niсlaus Desing”, “Boeing”, “Сoсa-сola” kompaniýalarynyň we Memfis uniwersintiniň ýolbaşçylary hem-de wekilleri gatnaşdylar.
Söwda-ykdysady gatnaşyklaryň sazlaşykly ösüşini üpjün edýän özara gyzyklanmalaryň bardygyny kanagatlanma bilen belläp, mejlise gatnaşyjylar 2007-nji ýylda milli Liderimiziň teklibi boýunça döredilen Işewürler geňeşiniň ähmiýetini nygtadylar. Döredilen gününden bäri bu düzüm Türkmenistan bilen Amerikanyň Birleşen Ştatlarynyň arasyndaky gatnaşyklary giňeltmegiň netijeli guraly bolup hyzmat edýär. Geňeş tarapyndan yzygiderli guralýan maslahatlar netijeli gatnaşyklaryň çuňlaşdyrylmagyny we iki ýurduň işewür toparlarynyň arasyndaky hem-de döwletara gatnaşyklarynyň hemmetaraplaýyn işjeňleşdirilmegini şertlendirýär.
Halk hojalygy toplumynyň ähli pudaklaryny täze tehnologiýalary we dolandyryşyň öňdebaryjy usullaryny ornaşdyrmagyň, tapgyrlaýyn esasda bazar gatnaşyklaryna geçmegiň we hususy telekeçilige goldaw bermegiň esasynda alnyp barylýan işler häzirki döwürde Türkmenistanyň ykdysady syýsatynyň esasy ugry bolup durýar.
Myhmanlary ýurdumyzy durmuş-ykdysady taýdan ösdürmegiň möhüm ugrulary we wezipeleri bilen tanyşdyryp, çykyş edenler daşary ýurtlardan getiilýän harytlaryň ornuny tutýan önümçilik we ýurdumyzyň eksport möçberlerini artdyrmagyň mümkinçiliklerine ünsi çekdiler. Bellenilişi ýaly, döwlet maksatnamalarynyň çäklerinde gurluşyk, himiýa, durmuş we beýleki ugurlara degişli we ýerli serişdeleriň esasynda öndürilýän önümleri çykarýan kärhanalaryň işe girizilmegini nazarlaýan onlarça taslamalaryň amala aşyrylmagy meýilleşdirilýär. Ýakyn geljek üçin ýerine ýetirilmegi meýilleşdirilen işler tebigy serişdeleri toplumlaýyn esasda peýdalanmagyň hasabyna ýurdumyzyň eksport mümkinçiliklerini has-da artdyrmaga şert döreder.
Daşary ýurt maýadarlarynyň, daşary ýurt maýasy bolan kärhanalaryň işiniň hukuk taýdan goralmagy bilen baglanyşykly meseleler hem çykyşlarda aýdyldy. Şunuň bilen baglylykda, Türkmenistanyň ykdysadyýetine maliýe serişdeleriniň goýberilişini ýokarlandyrmak maksady bilen, degişli düzümiň ösdürilýändigi, maýadarlaryň hukugyny goramak boýunça halkara kadalaryna laýyk gelýän kanunçylyk binýadyň yzygiderli kämilleşdirilýändigi bellenildi.
Türkmen-amerikan gatnaşyklarynyň ägirt uly mümkinçilikleriniň bardygyny nygtap, çykyş edenlder ýurdumyzyň iri maýa goýumlarynyň çekilmegine, hormatly Prezidentimiz Gurbanguly Berdimuhamedowyň görkezmelerine laýyklykda dünýäniň, şol sanda ABŞ-nyň iri kompaniýalarynyň öňdebaryjy tehnologiýalaryny, döwrebap tehnikalaryny we enjamlaryny çekmäge uly gyzyklanma bildirýändigini bellediler. Şol bir wagtyň özünde ýurdumyzyň önüm öndürijileriniň bäsleşige ukyply harytlaryny Amerika eksport etmäge taýýardygy aýdyldy.
Geňeşiň nobatdaky mejlisiniň plenar maslahatlarynda ýangyç-energetika pudagyndaky ikitaraplaýyn hyzmatdaşlygyň meselelerine garaldy. Häzirki döwürde Türkmenistan ägirt uly tebigy baýlyklara eýe bolmak bilen, dünýäniň kuwwatly nebitgaz düzümi bolan ýurtlaryň hataryna girýär. Köp şahaly turba geçiriji ulgamy döretmegiň hasabyna energiýa serişdeleriniň ugradylmagyny üpjün etmäge ukyply ulag düzüminiň köpugurly esasda ösdürilmegi ýurdumyz üçin energiýa howpsuzlygyny üpjün etmegiň esasy meselesi bolup durýar. Şunuň bilen baglylykda, mejlise gatnaşyjylara häzirki döwürde bu ugurda durmuşa geçirilýän we işewür gatnaşyklar üçin uly geljegi bolan taslamalar hakynda maglumat berildi.
Ulag-aragatnaşyk ulgamyndaky gatnaşyklary giňeltmekde gyzyklanma bildirilýän pikir alyşmalar boldy. Çykyşlarde bellenilişi ýaly, Türkmenistan ägirt uly ulag-üstaşyr mümkinçiliklere eýe bolmak bilen, maddy-enjamlaýyn binýadyny toplumlaýyn esasda döwrebaplaşdyrmak, häzirkizaman logistik merkezleri emele getirmek boýunça milli maksatnamalary durmuşa geçirmek ugrunda zerur tagallalary edýär.
Mejlisde edilen çykyşlarda Türkmenistanyň haryt dolanyşygyny has-da ýokarlandyrmaga ukyply sebitleýin üstaşyr merkez hökmündäki abraýynyň barha ýokarlanýandygy bellenildi. Şunuň bilen baglylykda, bu ulgamda hormatly Prezidentimiz Gurbanguly Berdimuhamedowyň öňe sürýän başlangyçlarynyň wajypdygy bellenildi we Ýewraziýa giňişliginde ulag gatnawlaryny işjeňleşdirmek boýunça soňky ýyllarda ýurdumyzda amala aşyrylýan işler barada giňişleýin maglumat berildi.
Söwda-ulag düzümini öslürmegiň geljegi uly taslamalaryny ara alyp maslahatlaşmagyň çäklerinde myhmanlar Türkmenistanda howa, deňiz menzilleriniň, demir ýollaryň, awtomobil ýollarynyň we köprüleriň gurluşygynyň depginleriniň ýokarlanýandygyna oňyn baha berdiler.
Maliýe-bank pudagynda, himiýa senagatynda, gurluşykda, energetika ulgamynda, oba hojalygynda, azyk senagatynda ýola goýulýan gatnaşyklar bilen baglanyşykly meseleler toplumyna aýratyn üns berildi.
Şeýle hem mejlisde ynsanperwer ulgamynda hyzmatdaşlygy berkitmegiň meseleleri ara alnyp maslahatlaşyldy. Ýurdumyzyň saýlap alan täzeçil ugry ähli pudaklaryň işgärlerinden ýokary hünär ussatlygyny talap edýändigini, şeýlelikde, döwrebap taýýarlygy bolan, döredijilikli pikirlenip bilýän, ylmy-tehniki ösüşiň ähli ulgamlary boýunça erkin baş çykaryp bilýän ýaşlaryň terbiýelenmegini talap edýändigini belläp, çykyş edenler bilim ulgamynda hyzmatdaşlygyň geljeginiň uludygyny aýratyn nygtadylar.
Mejlise gatnaşyjylar şeýle hem Türkmenistanyň syýahatçylygy ösdürmek boýunça ägirt uly meýilnamalary bilen baglylykda, uly mümkinçilikleriň açylýandygyny bellediler.
Öz nobatynda ABŞ-nyň işewürler toparlarynyň wekilleri innowasiýalar ulgamynda baý tejribä eýe bolan amerikan kompaniýalarynyň hormatly Prezidentimiz Gurbanguly Berdimuhamedowyň başlangyjy bilen amala aşyrylýan taslamalara işjeň gatnaşmaga gyzyklanma bildirýändiklerini bellediler.
Türkmenistanyň ministrlikleriniň we pudak edaralarynyň wekilleri bilen ABŞ-nyň wekiliýetiniň agzalarynyň arasynda düýn geçirilen duşuşyklaryň çäklerinde hyzmatdaşlygy ösdürmegiň ugurlary ara alnyp maslahatlaşyldy we gatnaşyklaryň geljekki meýilnamalary kesgitlenildi.


text:
15 ýyl mundan ozal bolup geçen pajygaly zamun alnyşykda pida bolanlary hatyralamak üçin 26-njy oktýabrda iki ýüze golaý adam Moskwanyň Dobworka teatrynyň golaýynda ýygnandylar.
2002-nji ýylyň 23-nji oktýabr güni 40 golaý jeňçi agzalýan teatra kürsäp girip tomaşaçylardan, aktýorlardan we teatryň işgärlerinden düzülen ýedi ýüze golaý adamy zamun alyp, Russiýanyň Çeçen regionyndaky federal goşunlarynyň yza çekilmegini talap edipdiler.
Orsýetli resmiler 57 sagat dowam eden krizisiň dowamynda zamunlardan 130 adamyň wepat bolandygyny we jeňçileriň bolsa ählisiniň öldürilendigini mälim edipdi.
Zamunlaryň aglaba bölegi haçan-da rus güýçleriniň teatry zabt etmekleriniň öňüsyrasynda jeňçileri tabyn etmek üçin binanyň içine zäherli gaz goýbermekleri sebäpli, ýa-da başa barmadyk halas ediş operasiýasynyň netijesinde wepat bolupdylar.
Howpsuzlyk güýçleri teatra hüjüm edip huşuny ýitiren zamunlary daşaryk çekip çykaranlaryndan soňra, pidalaryň köpüsi öz gusmugynda boguldy, dillerini ýuwuty ýa-da dyknyşyk awtobuslarda howa ýetmezçiliginden demigip öldüler.
Heläkçilige uýranlaryň we olaryň dogan-garyndaşlarynyň hukuklaryny gorap çykyş edýän Döwlete degişli bolmadyk guramanyň aýtmagyna görä 174 zamun wepat bolupdyr.
Rus hökümeti operasiýanyň dowamynda haýsy gazyň ulanylandygyny aýan etmekden saklanýar.
Pidalaryň dogan garyndaşlary hökümeti magala agzalarynyň ölüminde öz roluny ýaşyrmakda aýyplaýarlar.
26-njy oktýabrda teatryň daşynda gurnalan ýatlama çäresinde pida bolanlaryň maşgalalary şem ýakyp 130 sany şary asmana uçurdylar. Şeýle-de, gyrgynçylykda wepat bolanlaryň atlary hem okaldy.
Wakanyň bolan güni tearta girip jeňçileri bir aýal bilen onuň üç çagasyny zamunlykdan boşatmaga razy eden meşhur rus aýdymçysy we kanunçykaryjy Iosif Kobzon hem ýatlama çäresine gatnaşdy.
Şol halas edilen aýal we onuň tragediýadan aman galan iki çagasy Kobzonyň ýany bilen çärä gatnaşdy.
Iosif Kobzon şäher häkimligiň resmilerinden, hökümet ministrlerinden, ýa-da özi ýaly kanunçykaryjylardan hiç kimiň pidalary hatyralamak çäresine gatnaşmaýandygy üçin özüniň utanç duýýandygyny Azat Ýewropa/Azatlyk Radiosyna gürrüň berdi.
2003-nji ýyldan 2017-nji ýylyň mart aýy aralygynda zamun almaga gatnaşmakda aýyplanýan ýedi adama ýyl kesilip olar 22 ýyla çenli türme tussaglygyna höküm edildiler.


text:
Abdyrahman Jamy
Abdyrahman Jamy Nuretdin ibn Ahmet (1414-1492) - Şahyr, alym. Şahyryň ata-babalarynyň asly Yspyhanyň golaýynda ýerleşýän Deşt diýen ýerdendir. Olar şol ýerde ep-esli wagt ýaşahlaryndan soň, Horasanyň Jam diýen welaýatyna göçüp gelýärler we kazyçylyk, müftüçilik käri bilen meşgullanýarlar. Abdyrahman Jamy bolsa Jamda doglany üçin, edebi lakamyny Jamy diýip saýlap alýar. Ol pars dilini, edebiýatyny, şeýle hem arap dilini oňat bilipdir. Ondan başga-da geometriýany, filozofiýany, hadysy, yslam dininiň kada-kanunlaryny, Kurany okamagy, oňa düşündiriş bermegi, edebiýat teoriýasyny hem oňat bilipdir. Şahyr Samarkandyň we Hyradyň medreselerinde okapdyr. Şahyryň tälim alan alymlaryndan Möwlana Şahabetdin Muhammet Jajaremini, Möwlana Sagdetdin Kaşgaryny, Kazy zadeý-Rumyny ýatlamak bolar. Ol Sagdetdiniň gyzyna öýlenýär. Ondan dört ogly bolýar, emma üçüsi ýaşlykda aradan çykýar. Şahyr olaryň ölümine bagyşlap, elegiýalar hem ýazypdyr. Onuň dogany Möwlana Şemseddin Muhammet hem öz döwrüniň bilimli hem meşhur tebiplerinden biri bolupdyr. Teýmiritleriň döwründe ýaşanlygy üçin onuň eserlerinde şol dinastiýada häkimlik eden Babyryň, Soltansöýün Baýkaranyň, Ebu Saidiň, Ulugbegiň atlaryna duş gelinýär. Ol Azerbaýjanda häkimlik eden türkmen emirleri bilen ýakyndan aragatnaşykda bolupdyr. Hatda olaryň birnäçesine bagyşlap şygyr hem döredipdir. Jahan şa türkmen bolsa öz diwanyny, zer jähekli bir possun sowgat iberipdir. Öz döwürdeşi, meşhur şahyr, döwlet işgäri Alyşir Nowaýy bilen tanşyp, onuň bilen dostlaşýar. Nowaýy ony öz ussady hökmünde hemme tarapdan goldaýar, kömek edýär. Şahyr "Kaşky" diýen şygyryny Nowaýynyň türki dilinde ýazan "Käşki" atly şygrynyň esasynda döredýär. Ol Hyrada, Samarkanda, Merwe, Faraba, Bagdada, Daşkende, Mekgä, Töwrize syýahat edipdir. Şahyr köp sanly özboluşly eserler döredipdir. Olardan "Ýusup-Züleýha", "Sibhat el-Abrar", "Nefahat el-üns", "Baharystan", "Salaman we Afzal", "Tuhfat el-Ahrar", "Risalen-aruz", "Arba-in" (Çehel-hadys), "Häft ewren", "Harednamai-Isgenderi" diýen eserleri görkezmek bolar.


text:
Türkmenistanyň prezidenti Gurbanguly Berdimuhamedow ýene bir gezek korrupsiýa, parahorluga garşy "barlyşyksyz göreşmegi" wada berdi we bu aýyplamalarda aýyplananlaryň günäleriniň geçilmejekdigini aýtdy.
Prezident bu sözleri nobatdaky günä geçişde ýedi ýüze golaý tussagyň azat edilen güni aýtdy.
Türkmenistandaky korrupsiýa, parahorluk meselesi 8-nji dekabrda geçirilen hökümet maslahatynda ýene bir gezek gün tertibine getirildi.
Ykdysady jenaýatçylyklara garşy göreşmek baradaky döwlet gullugynyň direktory Mämmethan Çakyýewiň mejlisde beren hasabatyna aýdylmagyna görä, türkmen hökümetinde jogapkär wezipeleri eýeleýän adamlaryň arasyndaky korrupsiýa faktlaryny derňemek dowam etdirilýär.
TDH-nyň maglumatyna görä, Çakyýew prezidente Zähmet we ilaty durmuş taýdan goramak, Oba we suw hojalygy, Demirýol ulaglary ministrlikleriniň, “Türkmennebit” döwlet konserniniň, Türkmenbaşydaky nebiti gaýtadan işleýän zawodlar toplumynyň, Döwlet balyk hojalygy komitetiniň düzümlerinde we bölümlerinde geçirilen barlaglaryň netijeleri barada habar berdi.
Metbugat habarynda ýene jogapkär ýolbaşçylaryň birnäçesiniň gulluk wezipelerinden hyýanatçylykly peýdalanandygy, parahorluk we korrupsiýa faktlarynyň ýüze çykarylandygy, netijede döwlete ägirt uly maddy zyýan ýetirilendigi habar berilýär, emma anyk adam atlary, sanlar we faktlar getirilmeýär.
Türkmenistanda maý aýynda başlanan korrupsiýa galmagalyndan soň onlarça hökümet resmisi korrupsiýada aýyplandy we olaryň özlerini, konfiskasiýa edilen emläklerini telewideniýede görkezip, türkmen jemgyýetinde korrupsiýa ýol berilmejegi nygtaldy.
Prezident Berdimuhamedow ýylyň 11 aýynyň jemlerine bagyşlanan hökümet mejlisinde bu wadasyny ýene bir gezek dile getirdi.
“Parahorluk we korrupsiýa döwlet edaralaryny we jemgyýetimizi ýaramaz derejä ýetirýär. Netijede, ykdysadyýetiň ösüşi bökdelýär, döwletiň ösmeginiň ýolunda düýpli päsgelçilikler döreýär.G.Berdimuhamedow
TDH türkmen jemgyýetinde “parahorlugy we korrupsiýany köki-damary bilen ýok etmek ugrunda giň möçberli işleriň alnyp barylýandygyny” habar berýär, emma bu ‘işler’ barada anyk maglumat berilmeýär.
Prezident korrupsiýa garşy göreş gullugynyň başlygynyň hasabatyndan soň guramaçylyk meselelerine seretdi we nobatdaky kadr çalşygyny geçirdi. Şeýle-de ol korrupsiýanyň ýurduň ykdysadyýetinden başlap, ruhy durmuşyna çenli, dürli ugurlara“örän ýaramaz” täsir ýetirýändigini boýun aldy.
“Parahorluk we korrupsiýa döwlet edaralaryny we jemgyýetimizi ýaramaz derejä ýetirýär. Netijede, ykdysadyýetiň ösüşi bökdelýär, döwletiň ösmeginiň ýolunda düýpli päsgelçilikler döreýär” diýip, TDH prezidentiň sözlerini sitirledi.
Döwlet baştutany Mejlisiň başlygy Akja Nurberdiýewa ýüzlenip, kanunlara gaýtadan seretmegi hem-deparahorluk we korrupsiýa üçin beriljek jezalary has berkitmegi teklip etdi.
“Parahorlar we korrupsiýa baş goşan, olaryň hasabyna baýamagy niýet edinen adamlar babatda günä geçmek çäresini ulanmagy ýatyrdyk” diýip, Berdimuhamedowaýtdy.
Şeýle-de ol, zerurlyk bolsa, Ykdysady jenaýatlara garşy göreşmek baradaky döwlet gullugynyň işgär sanyny artdyryljakdygyny belledi.
Türkmenistan halkara guramalarynyň dünýä ýurtlarynda korrupsiýanyň derejesi baradaky hasabatlarynda ýylyň-ýylyna iň yzdaky derejeleri eýeleýär.
1991-nji ýylda garaşsyz ýurt bolaly bäri Türkmenistanda ýüzlerçe ýokary we orta derejeli resmi korrupsiýada aýyplandy we sud edildi.
Emma muňa garamazdan, resmi habarlardan çen tutulsa, korrupsiýa faktlary azalmaýar we synçylar ýurtda adalatlylygyň ala, seçilip alnan ýagdaýda we kanunçylygy doly saklamazdan berjaý edilýändigini, sudlaryň garaşsyz däldigini, aýyplanýanlaryň özlerini kanun esasynda gorap bilmeýändiklerini aýdýarlar.


text:
Yene-de komek gerek.
Men durli matematik, fizik, programmistler, shahyrlar we bashga beyik adamlar baradaky eyyam yazylan yazgylary terjime edip shahyr.com -a goymakchy. Esasan hem turkmen alymlary barada maglumat tapyp gerekli yerde terjime edip goymakchy.
Yone barde bir ulakan problema bar: men yalnysh bilen turkmen dilinde yazyan :). Shonun uchi...
Aýakgap şeklindäki maşynlar
Hakyky maşyn ýöne kowuş şeklinde edilendir. Bulam edere iş tapmaýanlaryň, entäp ýörenleriň eden işi öýdýän :)
Turkmen bolmak
gadyrly agzalar, sizin pikirinizce turkmen bolmagyn bir ayratynlygy barmy? bar bolsa nameler olar? \"men turkmen\" diyip gaysharlyp gezip bilyan bolsanyz, muny bir ustunlik hokmunde gorup bilyan bolsanyz muna sebap name? shu soraglara oz jogaplarynyzy yazsanyz.
men ozum bilemok sholar yaly zat. nace yyl bari ozumin milletcilik duygymyn pesd...
Iň gowy ors blogçylary we olaryň suraty
Orslaryň mekany Yandex-da \"TopBLog\" diýip zat bar. Şonuň kömegi bilen iň öňdäki blogçylary saýhallap bolar.
Inede iiňň öňdäkiler. (atlary orsça ýazjak has düşnükli bolar ýaly)
1. Александр Жданов aka alexjdanov.
2. Рустем Адагамов, известный в “ЖЖ” под ником drugoi.
3. Владимир Соколов, он же SOKOLOV_2...
Türkmen aydymçysumaklar we olary goldayanlar
Türkmenpressde çap edilen Analiz den son bize barde gep aytmak düşmez yöne şonda da janyma tak etdi, bir yere yazmasam içimi dökmesem bolonok.
Irden turup yutup diyen saytda türkmen kliplerini görmane başladym. Ay şol önki klipler sözleri jemlesen 5 ya 10 söz. Bor geçeli geleli olaryn teswirlerine. Ha name boldy diyseniz Ogurlyk sungata gowy...
Uzyn koynekler :)
Amerikadaky gyzlaryn/ayallaryn 90 % jalbar geyyaler. Indi size durli adamlaryn men uzyn koynek geyyanime reaksiyalaryny aydyp berjek.
1) Garry babalar, erkekler= hormat bilen seredyaler
2) Yash gyzlar= gulyaler
3) Kichijek gyzlar= hayran galyalar
4) Garry mamalar= hormat bilen seredyaler
5) Yash Ayallar(3...
I\'m Back
anhada men geldim!!
Salamalik gadyrly ildeşlerim we dostlarym!!
sizin yanynyza tazeden gelmekden hoşal bolup uçjak bolyan!!
elimden geldigiçe indi gelip durjak!!
siz hem meni goldarsynyz diyip umyt edyan!!
Durmus
Salam men Gyzylgul internede taze yazyldym men size durmus name diyip sorag beresim gelyar menin soragym jogapsyz galmaz diyen umytda Gyzylgul
Binary dili
Dunyade 10 hili adam bar, binary dilini bilenler we bilmeyanler :)
1000$ bolsa name ederdin?
Eger 1000$ bolsa we şonı ulanıp peydalanjak/ söwda etjek bolsa nahili ulanardınız ?
Yazmasy Agyr Düşen Goşgy.
Bütin oba garaşyp dur.
yola bakyar hemmeler.
Atasy pyşyrdayar:
“Geler. Geler. Geler”.
Gelnejesi pyşyrdayar:
“Gelermikä? Kim biler...”
Atasy göwünlik beryär:
“Geler-le... hökman geler”.
Gök toraňňyň sayasynda
yüzläp adam dymyp dur.
Çekizeli ak haltadan
Turşy...
Gosgyjyk
Salam dostlar!!!
Men aydyma aydyp bilemok yone gosgyny das etyan,yarysjagynyz bar bolsa guk diyaymeli...Bildirilyar...
İn gowy halayan gosgym:Omrume Pent
ÖMRÜME PENT
Şahyr! Şahyrlygyň çyn bolýan bolsa,
Sönüp, ýanyp, ýene sönüp, ýanyp git.
Ynsanlyk ýazgydyň çuň bolýan bolsa,
Gara ýere çümüp,
ç...
nahili pikir edyaniz...
salam gyzlar oglanlar size bir soragym bar biraz üytgeşigrak sorag.hazirki zamanda söygi diyen zat barmy yada siz ynanyanyzmy.köp oglan gyzlar söyyan onsuz bir günem yaşamaryn diyyaler yöne bir kiçirak dava sebapli ayrylyalar,yada gidip onun jorasyna söz aytyalar ya derrew gaşga birini tapayyalar.esasanam onun jorasy yada dosty bilen gezmek moda ya...
Let\'s write verses(inlis dilinde goshgy yazyas:)
Not a poet
You can\'t write verses
Long beautiful phrases
You are not a poet
A teller of sonnets
But you can read verses
Long beautiful phrases
You are a good reader
A listener of sonnets.
Author: Strong-girl:)
Bile tans edelin
talyplar bilen sheyle bir tans etsek diyyana uysupjik :)
aydim aydyan oglan mendirin (yone sakgalym yokdyr)
gyzam harmandali (:
Green Card
Şu wagtlar Green Card lotereýasyna gatnaşmak üçin gerekli zatlaryň tabşyrylýan döwrü. Men kän gyzyklanmansoň anyk bilemok. Haçana çenli gutarýar? Gatnaşmalymy? Gatnaşanyňda çykarmyka? ABŞ-e gitmelimi?
Gülkünç iňlisçe habar :)
tyrk
Ýokardaky habarda Türkiýeniň prezidenti Abdullah Gülüň Azerbeýjanda bolandygy, dekabrda Türkmenistanda boljakdygy barada aýdylýar. Meni güldüren ýeri bolsa
After that come Uzbekistan and Khirgyzstan. Of course, these nations might have the fear of \'Turkey is a huge country, are they coming to crush us?\'....\" :)
...
Hazir sizleri ach galdyraryn :)
Erkegin yuregine yol ol onun garnyndan gechyarmish :)
Saladyn ady: \"Sharlotka\"
Duzum: 3 sany gaynadylan kartoshka, 100~150g bishirilen et, 1 ortaky sogan, 1/3~1/2 banka gok nohut, 1/2~2/3 ch chemche duz, 3 nahar chemchesi mayonez.
Yumurtgaly blinchikler
4 yumurtga, 1 nahar chemche un(ustusiz ya-da 1...
Sizler bilen bolup gechen gulkuli wakalar
Gelin barde ozlerimiz bilen gulkuli bolup gechen wakalar barada yazaly!
# 1. Bu gun magazine gok onum satyn almaga gitdim. arabama biraz onum polkalardan alyp goydum. son bashga bir onumlerin yzyndan gitdim. bolya, gaydyp geldim. arabam shol yerde dur. taze getiren onumlerimi goydum. biraz yene magazinde yorap kassanyn yanyna baryp...
Mashgala, ol nahili bolmaly sizler uchin?
Wagt gidip dur we onki duzgunlerem, (obychai diyjekdim. Indi biri durmusha chykanda/oylenende onun ene-atasy menin eshidenimche we men oz gechenlerimden gyzyn ya-da oglanyn bilimine bashda seredyarler. Nache universiteti gutardy,ishi barmy,we elbetde adamyn harakteri.
Onki mashgalalar:
1) Erkek ishleyar
2) Ayal...


text:
Hormatly Prezidentimiz Gurbanguly Berdimuhamedow: Bitaraplyk, parahatçylyk söýüjilik we hoşniýetli goňşuçylyk – Türkmenistanyň daşary syýasatynyň esasyny düzýär
Döwlet Baştutanymyz Birleşen Milletler Guramasynyň Baş Assambleýasynyň 71-nji maslahatynda 12-nji dekabry Halkara Bitaraplyk güni diýip yglan etmek barada Rezolýusiýany kabul etmegi mynasybetli ýurduyzyň halkyna ýüzlenme bilen çykyş etdi.
Hormatly Prezidentimiz Gurbanguly Berdimuhamedow watandaşlarymyzy bu şanly waka bilen tüýs ýürekden gutlap, 2017-nji ýylyň 2-nji fewralynda BMG-niň Baş Assambleýasynyň 71-nji maslahatynda ýokarda agzalan Rezolýusiýanyň kabul edilmegini aýratyn belläp, Watanymyzyň hemişelik Bitaraplyk derejesiniň umumadamzat ähmiýetini ýene bir gezek nygtady. Bu resminamada biziň ýurdumyzyň ýigrimi ýyldan gowrak döwrüň dowamynda bu ugurda toplan tejribesiniň ykbal çözüji ähmiýeti beýan edilýär.
BMG-niň Baş Assambleýasy tarapyndan şeýle hem türkmen bitaraplygynyň netijeli gatnaşyklaryň hem-de ählumumy parahatçylygy we howpsuzlygy saklamak maksady bilen hyzmatdaşlygyň täsirli guraly bolup, geljege gönükdirilendigi nygtalýar.
Bu waka Garaşsyz Türkmenistanyň alyp barýan syýasatynyň dünýä bileleşigi tarapyndan ýokary baha mynasyp bolandygyna şaýatlyk edýändigini belläp, döwlet Baştutanymyz onuň mähriban halkymyzyň parahatçylygy söýüjilik we ynsanperwerlik baradaky gadymy ýörelgelerine, köp asyrlyk ösüşiniň taryhy tejribesine we medeni däplerine esaslanýar diýip sözüni dowam etdi. Bu ýörelgeler we däpler ählumumy parahatçylygy hem-de ösüşi üpjün etmäge gönükdirilendir.
Hormatly Prezidentimiz Gurbanguly Berdimuhamedow şu Rezolýusiýany doly goldandyklary üçin, awtordaş bolup çykyş eden ýurtlara hem-de Birleşen Milletler Guramasyna agza döwletlere tüýs ýürekden minnetdarlygyny mälim etdi.
Biz Türkmenistanda bitaraplygy berkitmäge uly ähmiýet berýäris, onuň özboluşly hukuk ýagdaýyna buýsanýarys, Bitaraplyk – biziň doktrinamyzdyr, ol tutuş dünýäde parahatçylygy saklamaga, halklaryň arasynda dost-doganlyk gatnaşyklaryny ösdürmäge çagyrýar, ynsanperwerlik ýörelgelerini yglan edip, agzybirlige ýardam berýär diýip bellemek bilen, döwlet Baştutanymyz Türkmenistanyň hemişelik bitaraplyk hukuk ýagdaýyna üýtgewsiz eýerip gelýändigini, Bitaraplyk, parahatçylygy söýmek we hoşniýetli goňşuçylyk gatnaşyklarynyň öz daşary syýasatynyň binýatlyk esasy bolandygyny we bolup galýandygyny hemişe iş ýüzünde subut edýändigini aýtdy.
Berkarar Watanymyzyň bitaraplyk hukuk ýagdaýy dünýäniň döwletleri bilen syýasy, ykdysady, medeni, ylym-bilim ulgamlarynda we beýleki ugurlarda giň hyzmatdaşlygy ýola goýmakda möhüm orny eýeleýär. Ol köptaraply daşary syýasy strategiýany durmuşa geçirmekde örän peýdaly bolup durýar.
Biziň halkara söwda-ykdysady gatnaşyklaryny ösdürmek, howanyň üýtgemegi bilen bagly ekologiýa howpsuzlygyny üpjün etmek, energetika howpsuzlygyny gazanmak, daşky gurşawy goramak we halkara ulag geçelgelerini döretmek baradaky başlangyçlarymyz hem-de tekliplerimiz bütin dünýäde giň goldaw tapdy diýip, hormatly Prezidentimiz Gurbanguly Berdimuhamedow belledi. Türkmenistanyň öňe sürýän daşary syýasy başlangyçlarynyň halkara giňişliginde giňden goldanylmagy we yzygiderli ösdürilmegi onuň Milletler Bileleşiginiň çäklerinde köptaraply diplomatiýasynyň netijeliliginiň barha ýokarlanýandygyny ýene-de bir gezek aýdyň görkezýär.
TDH